જ્યારે આપણે અનેક કામની વચ્ચે ઘેરાયેલા હોઈએ, એક સાથે અનેક કામ અગત્યના લાગે, તેના માટે સમયની તાણ હોય ત્યારે આપણે એક સાથે અનેક કામ પૂરા કરવાનો પ્રયત્ન કરીએ છીએ. એક કામથી બીજા કામ પર કૂદકા મારીએ છીએ. એ તણાવની શરૂઆતનું સાવ પ્રાથમિક લક્ષણ છે. જે સમયે જે કામ કરતા હોવ એ એક જ કામમાં મગ્ન રહેવાનો પ્રયાસ કરો, એ સિવાયનું અન્ય બધુંય છોડી દો. ‘તમે અત્યારે જે કરી રહ્યા છો એને બને એટલી ઝડપે પૂરું કરીને બીજુ કામ કરવાનું છે, એ પણ એટલું જ અગત્યનું છે’ એવી લાગણી તમે અત્યારે જે કરી રહ્યા છો તેને પણ નુકસાન પહોંચાડશે, સૌપ્રથમ એ લાગણીથી મુક્ત થઈને અત્યારે જે કરી રહ્યા છો એ કામમાં સંપૂર્ણપણે તમારા ૧૦૦% આપો. આગળ કરવાના છે એવા કાર્યોની યાદી કદી પૂર્ણ થવાની નથી. અત્યારે જે કામ કરી રહ્યા છો એ અંતિમ છે એમ જ વિચારી શક્શો તો આગળના રાહ જોઈ રહેલા કાર્યોની યાદી અને તેના નાહકના તણાવમાંથી મુક્ત રહી શક્શો.